《次张友使吴令君游石洞韵》
宋代·何坦

二隽行阡得胜游，清诗传播气横秋。
定知余子漫千首，竟使老夫低一头。
山是玉壶天里到，水从银汉罅中流。
被渠吟作惊人句，压倒乾坤日夜浮。

作者简介：宋建昌军广昌人，字少平，号西畴。孝宗淳熙五年进士。历官靖州、江陵府教授，知将乐县。擢知连州，以善治闻。累迁宝谟阁学士，出为广东提刑，杜绝请托，洗冤泽民，以清廉为岭南首称。卒谥文定。有《西畴常言》。